CELEX: 62021TN0732
Language: sk
Date: 2021-11-16 00:00:00
Title: Vec T-732/21: Žaloba podaná 16. novembra 2021 – Asociación de Elaboradores de Cava de Requena/Komisia

24.1.2022   
            
            
               SK
            
            
               Úradný vestník Európskej únie
            
            
               C 37/44
            
         
      Žaloba podaná 16. novembra 2021 – Asociación de Elaboradores de Cava de Requena/Komisia
      (Vec T-732/21)
      (2022/C 37/58)
      Jazyk konania: španielčina
      
         Účastníci konania
      
      
         Žalobkyňa: Asociación de Elaboradores de Cava de Requena (Requena, Španielsko) (v zastúpení: G. Guillem Carrau, advokátka)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  na základe článku 263 ZFEÚ zrušil uverejnenie oznámenia o povolenie štandardnej zmeny špecifikácie výrobkov pre výrobok „Cava“, PDO-ES-A0735-AM10 (1) podľa článku 17 ods. 5 delegovaného nariadenia Komisie (EÚ) 2019/33 zo 17. októbra 2018 (2).
               
            
         Dôvody a hlavné tvrdenia
      
      Na podporu svojej žaloby žalobkyňa uvádza dva žalobné dôvody.
      
                  1.
               
               
                  Komisia pri preskúmaní predmetnej spornej žiadosti o zmenu porušila podstatnú formálnu náležitosť, pretože vedela, že zmena je ešte predmetom opravného prostriedku pred súdmi Španielskeho kráľovstva a v rozpore s platnou judikatúrou týkajúcou sa článku 47 Charty základných práv Európskej únie konanie neprerušila.
               
            
                  2.
               
               
                  Komisia konala v rozpore so Zmluvami z týchto dôvodov: zmenu považovala za štandardnú zmenu, hoci išlo o „zmenu na úrovni Únie“ v zmysle článku 14 ods. 1 písm. c) a d) a súvisiacich ustanovení (okrem iného článku 15, 17 a 55) delegovaného nariadenia Komisie (EÚ) 2019/33 zo 17. októbra 2018 a článku 6 delegovaného nariadenia (EÚ) 2019/34 (3). Požiadavka, že menšia zemepisná jednotka musí zodpovedať obci Requena je v rozpore so všeobecnou zásadou správnosti fakultatívneho označenia a právom spotrebiteľa zistiť pôvod výrobku [článok 120 nariadenia Európskeho parlamentu a Rady (EÚ) č. 1308/2013 (4), ako aj článok 55 ods. 1 a 3 delegovaného nariadenia Komisie (EÚ) 2019/33 zo 17. októbra 2018]. Zmena je v rozpore s právami výrobcov združenia, ktoré boli nadobudnuté počas takmer 40-ročného nepretržitého používania označenia CAVA DE REQUENA, a s príslušným základom [rozsudok Tribunal Supremo del Reino de España (Najvyšší súd Španielskeho kráľovstva) č. 1893/1989 a vykonávacie uznesenia z roku 1991), ako aj s delegovaným nariadením Komisie (EÚ) 2019/33 zo 17. októbra 2018, ktorého článok 40 s odkazom na článok 119 nariadenia Európskeho parlamentu a Rady (EÚ) č. 1308/2013 záväzne stanovuje uvedenie miesta pôvodu na etiketu, pričom uvedenie poštového smerového čísla sa napriek všetkým tvrdeniam považuje za nedostatočné. Zmena je v rozpore so zásadou rovnosti zaobchádzania s ostatnými výrobcami výrobku CAVA, ktorí mali menšiu zemepisnú jednotku a voči spotrebiteľovi mohli odkázať na zemepisný pôvod výrobku. Zmena porušuje pravidlá prístupu na trh (článok 34 a nasl. ZFEÚ) vytvorené Súdnym dvorom v súvislosti s voľným pohybom tovaru a umožňuje koncentráciu dopytu po výrobku CAVA na trhu, čo je v rozpore s článkom 101 ZFEÚ.
               
            
         (1)  Ú. v. EÚ L 369, 2021, s. 2.
      
         (2)  Delegované nariadenie Komisie (EÚ) zo 17. októbra 2018, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o žiadosti o ochranu označení pôvodu, zemepisných označení a tradičných pojmov v sektore vinohradníctva a vinárstva, námietkové konanie, obmedzenie používania, zmeny špecifikácií výrobkov, zrušenie ochrany a označovanie a obchodnú úpravu (Ú. v. EÚ L 9, 2019, s. 2).
      
         (3)  Vykonávacie nariadenie Komisie (EÚ) 2019/34 zo 17. októbra 2018, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o žiadosti o ochranu označení pôvodu, zemepisných označení a tradičných pojmov v sektore vinohradníctva a vinárstva, námietkové konanie, zmeny špecifikácií výrobkov, register chránených názvov, zrušenie ochrany a používanie symbolov, ako aj pravidlá uplatňovania nariadenia Európskeho parlamentu a Rady (EÚ) č. 1306/2013, pokiaľ ide o primeraný systém kontrol (Ú. v. EÚ L 9, 2019, s. 46).
      
         (4)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 2013, s. 671).